**Szentendre Város Önkormányzat Képviselő-testületének**

**42/2020. (X.20.) önkormányzati rendelete**

**a közterület-használat rendjének szabályozásáról szóló 25/2016. (X. 17.) önkormányzati rendelet módosításáról**

Szentendre Város Önkormányzat Képviselő-testülete Magyarország Alaptörvénye 32. cikk (2) bekezdésében biztosított eredeti jogalkotói hatáskörében, az Alaptörvény 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a közterület-használat rendjének szabályozásáról a következőket rendeli el:

1. § A közterület-használat rendjének szabályozásáról szóló 25/2016. (X. 17.) önkormányzati rendelet (a továbbiakban: R.) a következő IX/B. Fejezettel egészül ki:

„IX/B. Fejezet

Közterület használat különös szabályai

16/B. §

(1) A közterületek rendeltetéstől eltérő használatának előírásait a koronavírus okozta rendkívüli helyzetre és a turizmus jelentős visszaesésére figyelemmel 2020. november 1. napjától 2021. április 30. napjáig ebben a fejezetben szabályozott eltérésekkel kell alkalmazni.

(2) A közterület-használati díjak összegét árubemutató, kerthelyiség, valamint vendéglátó terasz céljából történő közterület használat esetén az 5. mellékletben foglalt kedvezményes díjtételek alapján kell meghatározni.

(3) Aki árubemutató, kerthelyiség, valamint vendéglátó terasz céljából történő közterület használatért 2020. szeptember és október hónapokra a teljes – 1. melléklet szerint számított – közterület-használati díjat megfizette, az 2020. november és december hónapra mentesül az engedélyezett közterület-használatért esedékes díjfizetés alól.

(4) A közterület-használati díjat havonta köteles kiegyenlíteni a kérelmező. Az első havi díjat a közterület-használat engedélyezéséről szóló határozat jogerőre emelkedését követő 8 napon belül, azt követő havi díjakat pedig minden hónap 10. napjáig kell kiegyenlíteni.

(5) Az első fokú eljárás lefolytatása Szentendre Város Polgármesterének hatáskörébe tartozik.

(6) A rendelet 13.§ (2) bekezdés c) - d) pontja és (4) bekezdése nem alkalmazható.

(7) Jelen fejezet rendelkezéseit a folyamatban lévő, még el nem bírált kérelmekre is alkalmazni kell.

2. § A R. jelen rendelet 1. mellékletével egészül ki.

3. § (1) Ez a rendelet 2020. november 1-jén lép hatályba.

Szentendre, 2020. október 14.

Fülöp Zsolt dr. Schramm Gábor

polgármester jegyző

Záradék:

A rendelet 2020. október 20 -án került kihirdetésre.

dr. Schramm Gábor

jegyző